ຄະນະບໍລິຫານງານຊາວຫນຸ່ມ ກະຊວງ ຍທຂ ຈັດກິດຈະກຳແຂ່ງຂັນກິລາບານເຕະຊາຍມິດຕະພາບ ເພື່ອຂ່ຳນັບຮັບຕ້ອນກອງປະຊຸມໃຫຍ່ຄັ້ງທີ XI ຂອງຄະນະບໍລິຫານງານຊາວຫນຸ່ມ ກະຊວງ ຍທຂ ພ້ອມທັງສ້າງໂອກາດສະເຫຼີມສະຫຼອງວັນຊາດ ທີ 2 ທັນວາ 2019 ຄົບຮອບ 44 ປີ (2 ທັນວາ 1975 ຫາ 2 ທັນວາ 2019) ແລະ ວັນສຳຄັນຕ່າງໆຂອງຊາດ ແລະ ເພື່ອໃຫ້ສະມາຊິກຊາວຫນຸ່ມ, ພະນັກງານ, ສະມາຊິກພັກພາຍໃນກະຊວງ ຍທຂ ໄດ້ຮັດແໜ້ນຄວາມສາມັກຄີຮັກແພງ ແລະ ແລກປ່ຽນບົດຮຽນທາງດ້ານວິຊາການໃຫ້ເຊິ່ງກັນ ແລະ ກັນ ຢ່າງເປັນຂະບວນຟົດຟື້ນ.
ກິດຈະກຳຄັ້ງນີ້ ໄດ້ມີຂຶ້ນ ເມື່ອວັນທີ 6 ທັນວາ 2019 ຜ່ານມາ ທີ່ສະໜາມກິລາເຕະບານຫຍ້າທຽມ ສັບພະວິຊາ ເມືອງສີສັດຕະນາກ ນະຄອນຫຼວງວຽງຈັນ ໃຫ້ກຽດເຂົ້າຮ່ວມໂດຍສະຫາຍ ລັນ ແສງອາພອນ ຄະນະປະຈຳພັກກະຊວງ, ຫົວໜ້າກົມຈັດຕັ້ງ ແລະ ພະນັກງານ; ສະຫາຍ ຈັນທະລາ ພີມມະຈັກ ຮອງເລຂາຄະນະບໍລິຫານງານຊາວຫນຸ່ມ ຍທຂ ແລະ ມີບັນດາຄະນະບໍລິຫານງານຊາວຫນຸ່ມກະຊວງ ພ້ອມດ້ວຍບັນດາສະມາຊິກຊາວຫນຸ່ມ 23 ຮາກຖານ ອ້ອມຂ້າງກະຊວງ ໂຍທາທິການ ແລະ ຂົນສົ່ງ ແລະ ພະນັກງານທີ່ກ່ຽວຂ້ອງເຂົ້າຮ່ວມ.
ການແຂ່ງຂັນກິລາບານເຕະຊາຍມິດຕະພາບ ເພື່ອຂ່ຳນັບຮັບຕ້ອນກອງປະຊຸມໃຫຍ່ຄັ້ງທີ XI ຂອງຄະນະບໍລິຫານງານຊາວຫນຸ່ມ ກະຊວງ ຍທຂ ພ້ອມທັງສ້າງໂອກາດສະເຫຼີມສະຫຼອງວັນຊາດ ທີ 2 ທັນວາ 2019 ຄົບຮອບ 44 ປີ (2 ທັນວາ 1975 ຫາ 2 ທັນວາ 2019) ແລະ ວັນສຳຄັນຕ່າງໆຂອງຊາດ. ຜ່ານການແຂ່ງຂັນບານເຕະຊາຍ ປະກອບມີ 4 ທີມ ຜົນປະກົດວ່າ: ທີມເຕະບານຊາຍທີມ 2 (ປະກອບມີ: ກົມນ້ຳປະປາ, ກົມການເງິນ, ກອງຈະລາຈອນທາງອາກາດລາວ, ກອງສະໜາມບິນລາວ, ກົມຂົນສົ່ງ, ສະຖາບັນຝຶກອົບຮົມ ຍທຂ)ໄດ້ຄອງຂັນຊະນະເລີດເລຂາຄະນະບໍລິຫານງານຊາວໜຸ່ມ ຍທຂ, ທີມ 4 ໄດ້ຮອງຊະນະເລີດ ແລະ ທີມ 1 ແລະ ທີມ 3 ໄດ້ອັນດັບທີ 3.